b'\n_START_ARTICLE_\nCIBOR\n_START_PARAGRAPH_\nCIBOR er en forkortelse af Copenhagen Interbank Offered Rate og er et s\xc3\xa6t af dagligt offentliggjorte rentegennemsnit. _NEWLINE_CIBOR udtrykker den rentesats, som en bank er villig til at udl\xc3\xa5ne danske kroner til for en n\xc3\xa6rmere defineret periode (fra 1 uge op til 12 m\xc3\xa5neder) til en s\xc3\xa5kaldt primebank uden sikkerhedsstillelse. CIBOR-renten fasts\xc3\xa6ttes dagligt kl. 11, ved at seks danske og to udenlandske banker indberetter til Finansr\xc3\xa5det, hvad de mener, renten skal v\xc3\xa6re, hvis en anden bank \xc3\xb8nsker at l\xc3\xa5ne penge hos dem i op til et \xc3\xa5r._NEWLINE_NASDAQ OMX offentligg\xc3\xb8r ogs\xc3\xa5 CIBOR-renten p\xc3\xa5 sin hjemmeside. _NEWLINE_CIBOR-renten benyttes typisk som referencerente for diverse l\xc3\xa5neaftaler og har stor betydning for b\xc3\xa5de private husholdningers og virksomheders l\xc3\xa5neomkostninger, da den bruges som reference for en r\xc3\xa6kke andre rentesatser._NEWLINE_P\xc3\xa5 baggrund af den britiske renteskandale, hvor storbanken Barclays blev afsl\xc3\xb8ret i at manipulere med Libor-renten, som kan sammenlignes med den danske CIBOR-rente, offentliggjorde Dagbladet B\xc3\xb8rsen i perioden juli-august 2012 en r\xc3\xa6kke artikler omkring CIBOR-renten heriblandt en kritisk holdning til hvordan CIBOR-renten udregnes og medlemmer af Pengemarkedskomiteen, der holder tilsyn med CIBOR-renten (dvs. de personers eventuelle dobbeltrolle)._NEWLINE_Den 2. august 2012 oplyste Barclays, at de fra d. 27. august 2012 ikke l\xc3\xa6ngere deltager i fastl\xc3\xa6ggelsen af CIBOR-renten. Indtil da fastsattes CIBOR-renten p\xc3\xa5 baggrund af indberetninger fra Barclays, Danske Bank, Deutsche Bank, Nordea, Jyske Bank, Nykredit Bank, Spar Nord Bank og Sydbank._NEWLINE_Erhvervs- og v\xc3\xa6kstministeriet offentliggjorde den 27. september 2012 en redeg\xc3\xb8relse om CIBOR. Ministeriet fandt i unders\xc3\xb8gelsen at renten i 2009-10 havde ligget h\xc3\xb8jt, men man kunne hverken bekr\xc3\xa6fte eller afvise Finansr\xc3\xa5dets forklaringer p\xc3\xa5 rentens niveau._NEWLINE_Den 2. januar 2013 indf\xc3\xb8rte Finansr\xc3\xa5det en ny reference rente ved navn CITA, som skal afl\xc3\xb8se CIBOR. Senest pr. 1. juli 2013 vil landets banker tilbyde l\xc3\xa5n baseret p\xc3\xa5 CITA. Bankkunder der allerede har CIBOR-baserede l\xc3\xa5n skal if\xc3\xb8lge Finansr\xc3\xa5det "snarest muligt" tilbydes at bytte deres l\xc3\xa5n ud med nye, der er baseret p\xc3\xa5 CITA.'